b'\n_START_ARTICLE_\nGregor Nazian\xc5\xa1ki\n_START_SECTION_\n\xc5\xbdivljenje\n_START_PARAGRAPH_\nGregor Nazian\xc5\xa1ki ali Gregorij Teolog, kakor ga zaradi tesne povezanosti njegove teologije in duhovnosti tudi imenujemo, z Bazilijem Velikim in Gregorjem iz Nise tvori trojico\xc2\xa0\xc2\xbbvelikih Kapado\xc4\x8danov\xc2\xab._NEWLINE_Iz dru\xc5\xbeinske oporoke je razvidno, da je bila Gregorjeva dru\xc5\xbeina premo\xc5\xbena. Imeli so obilo premo\xc5\xbeenja in slu\xc5\xbein\xc4\x8dadi. Gregorijev o\xc4\x8de Gregor Starej\xc5\xa1i (280 - 374) je leta 329 postal \xc5\xa1kof v kapado\xc5\xa1kem mestu Nazianzu. Skupaj z \xc5\xbeeno sveto Nono, ki je svojega sina \xc5\xbee pred njegovim rojstvom posvetila Bogu, sta Gregorju nudila dobro kr\xc5\xa1\xc4\x8dansko vzgojo._NEWLINE_Mlad je od\xc5\xa1el v retori\xc4\x8dno \xc5\xa1olo v kapado\xc5\xa1ki Cezareji in njegova velika \xc5\xbeelja po vedenju ga je privedla v kr\xc5\xa1\xc4\x8dansko \xc5\xa1olo v palestinski Cezareji in pozneje v Aleksandrijo, kjer je nadaljeval z vi\xc5\xa1jimi \xc5\xa1tudiji. Leta 355 je odplul v Atene. Med plovbo je pri\xc5\xa1lo do hude nevihte, Gregor pa \xc5\xa1e ni bil kr\xc5\xa1\xc4\x8den (krst otrok \xc5\xa1e ni bil v navadi). V dveh avtobiografskih pesmih je opisal vso stisko, ki jo je takrat do\xc5\xbeivljal. V eni od njih izpove, da ga je bilo manj strah naravne smrti, kot pa smrti brez krsta. V Atenah, kjer je nato hitro zaprosil za krst, se je spoprijateljil z Bazilijem Velikim, bratom svetega Gregorija iz Nise. Stroka danes glede prijateljstva z Bazilijem ni soglasna, saj je Gregor \xc5\xbeelel \xc5\xbeiveti samotarsko \xc5\xbeivljenje, dogodki pa so ju prisilili v pastoralno dejavnost._NEWLINE_O\xc4\x8de in me\xc5\xa1\xc4\x8dani Nazianza so na Gregorja pritiskali, naj se da posvetiti v duhovnika. Naposled se je le vdal in bil leta 362, po vrnitvi domov, posve\xc4\x8den. Po posve\xc4\x8denju je zbe\xc5\xbeal v Pont, a se je nedolgo zatem vrnil in napisal razpravo\xc2\xa0\xc2\xbbZagovor bega\xc2\xab, v kateri je \xc4\x8dudovito opisal duhovni\xc5\xa1tvo v patristi\xc4\x8dni dobi._NEWLINE_Cesar Valens, ki je bil arijanske veroizpovedi, je leta 372 sku\xc5\xa1al Kapadokijo razdeliti na manj\xc5\xa1e enote, da bi tja postavil arijanske \xc5\xa1kofe. Bazilij je za ta njegova prizadevanja izvedel in ga prehitel. Svoje prijatelje in brate je postavil za \xc5\xa1kofe tja, kjer naj bi Valens postavil svoje. Gregor bi naj postal \xc5\xa1kof v Sazimi. S tem ni sogla\xc5\xa1al, saj je tam \xc5\xbee bil arijanski \xc5\xa1kof, sam pa ni hotel siliti v te\xc5\xbeave. Vseeno je bil posve\xc4\x8den v \xc5\xa1kofa, slu\xc5\xbebo pomo\xc5\xbenega \xc5\xa1kofa pa je opravljal doma. Po o\xc4\x8detovi smrti (374) se je umaknil v samoto, vendar ne za dolgo. Leta 379, po Bazilijevi smrti, je cesar Teodozij, ki je bil nicejske veroizpovedi, postavil Gregorja za carigrajskega nad\xc5\xa1kofa. Tri leta \xc5\xa1kofovanja v Carigradu (379 - 381) predstavljajo vi\xc5\xa1ek Gregorjevega delovanja. V tem \xc4\x8dasu se je gore\xc4\x8de boril proti mnogim herezijam in s pridigarsko dejavnostjo postopno pripeljal kr\xc5\xa1\xc4\x8dansko skupnost do enotnosti. Leta 381 se je v Carigradu za\xc4\x8del koncil, ki ga je po smrti antiohijskega \xc5\xa1kofa Melecija vodil Gregor. Dal je predlog za Melecijevega naslednika in tako povzro\xc4\x8dil spore in nezadovoljstvo, zato se je odpovedal svojemu mestu in se vrnil v Nazianz. Poskrbel je, da je leta 384 Evlalij postal nazian\xc5\xa1ki \xc5\xa1kof, sam pa se je do smrti (390) umaknil v samoto, pisal pesmi in meditiral._NEWLINE_Po njem se imenuje tudi manj\xc5\xa1e mesto St. Nazianz v Wisconsinu v ZDA.\n_START_SECTION_\nDela in misel\n_START_PARAGRAPH_\nGregorjeva pisna zapu\xc5\xa1\xc4\x8dina obsega 45 govorov, 250 pisem in 400 pesmi. V petih teolo\xc5\xa1kih govorih (27 - 31), zaradi katerih ga upravi\xc4\x8deno imenujemo Gregor\xc2\xa0\xc2\xbbTeolog\xc2\xab, deli \xc4\x8dloveka na tri dele: nous (um), psyche (o\xc5\xbeivljajo\xc4\x8di princip) in soma (telo)._NEWLINE_Nekateri patrologi zagovarjajo tezo, da Gregor me\xc5\xa1a pojma soma in sarx (telo in meso), vendar so natan\xc4\x8dnej\xc5\xa1a branja njegovih besedil pokazala, da temu ni tako. Boj v \xc4\x8dloveku se bije med pneumo in sarxom. Somo in psyche, ki se morata od strasti sarxa lo\xc4\x8diti, priteguje k nousu. Gregor pozitivno ovrednoti telo. To je razvidno iz njegovega razlaganja Kristusovega telesa, ki je evharisti\xc4\x8dno in zakramentalno (Cerkev). Telo Cerkve je o\xc5\xbeivljeno z umsko hrano.\n_START_SECTION_\nAntropologija\n_START_PARAGRAPH_\nPoznavanje Gregorijeve antropologije je klju\xc4\x8dnega pomena za razumevanje njegove teologije in duhovnosti._NEWLINE_\xc4\x8clovek je ustvarjen po Bo\xc5\xbeji podobi. Kristus, ki je popolna podoba O\xc4\x8deta, razodene polnost te podobe, ki smo je po Svetem Duhu tudi mi dele\xc5\xbeni. \xc4\x8clove\xc5\xa1ko bitje pristopa k pobo\xc5\xbeanstvenju (divinizaciji). Pri tem gre za eno samo iluminacijo (razsvetljenje), ki se razlomi na tri dele. Prvi del iluminacije je sveti krst, ki skupaj s tretjim delom, ki pomeni vstop v ve\xc4\x8dno svetlobo, uokvirja pot (drugi del iluminacije), ki omogo\xc4\x8da, da se krstno razsvetljenje razvije proti ve\xc4\x8dni lu\xc4\x8di. Pot poteka preko gore spremenjenja, kjer se Kristus spremeni v somi (pozitivno vrednotenje telesa), in preko gore Gospodovega trpljenja, Kalvarije. Pot vodi od preobli\xc4\x8denja (spremenjenje) do Kalvarije, kjer obraz razobli\xc4\x8denega ka\xc5\xbee usmiljenje Svete Trojice. Gregor je med gr\xc5\xa1kimi teologi prvi, ki je uporabil terminologijo o Trojici._NEWLINE_K doktrini o Sveti Trojici, ki je delo treh\xc2\xa0\xc2\xbbvelikih Kapado\xc4\x8danov\xc2\xab, je Gregor prispeval razlago na\xc4\x8dina bivanja O\xc4\x8deta, Sina in Svetega Duha. Vse tri osebe (hipostaze) v skupnem bitju tvorijo bo\xc5\xbeanstvo. Nasproti Ariju in Sabeliju je v govoru\xc2\xa0\xc2\xbbO svetem krstu\xc2\xab\xc2\xa0strnil svoj nauk o enem bo\xc5\xbeanstvu in o eni mo\xc4\x8di iz Trojice._NEWLINE_Izrednega pomena zanj predstavlja dogma o Marijinem bo\xc5\xbejem materinstvu. Marijin naziv\xc2\xa0\xc2\xbbTheotokos\xc2\xab\xc2\xa0Gregor postavlja nasproti krivoverstvoma adopcionizmu in apolonarizmu.'